Vragmotorstaking: Memorandum later oorhandigMotors is vanoggend vasparkeer deur vragmotors. Foto: Verskaf. Ontstoke steenkoolvragmotorbestuurders het Woensdagoggend chaos op Gautengse paaie en veral in Pretoria veroorsaak toe talle vragmotors opgeruk en paaie op hul pad na die Uniegebou geblokkeer het. Die vragmotorbestuurders beplan om vanmiddag ŉ memorandum te oorhandig waarin hulle hul misnoeë uitspreek met Eskom wat beplan om onafhanklike kragprodusente (IPP’s) te kontrakteer. Dié voertuigstaking is deur die Coal Transportation Forum gereël. Mary Phadi, woordvoerder van dié forum, het gesê dié stap sal werksverliese tot gevolg hê. “Ons betoog met ons vragmotors omdat pres. Jacob Zuma aangekondig het dat Eskom van IPP’s gebruik moet maak. Dit sal ons bedryf negatief beïnvloed en baie mense sal hulle werk verloor,” het Phadi laat hoor. “Ons sal later van die Uniegebou na Marabastad beweeg en daarna Pretoria verlaat.” Phadi het bygevoeg dat dié staking wettig is. “Ons het toestemming om vragmotors te gebruik en na die Uniegebou te beweeg.” Motoriste het van 05:00 af al in druk verkeer vasgesit. Talle vragmotors (meer as 100) het teen ŉ slakkepas beweeg en verkeer na Pretoria ontwrig. Solly Msimanga, burgemeester van die Tshwane-metro, het egter ontken dat die aksie wettig is. “Ons doen alles wat ons kan om verkeer op die hoofroetes weer aan die gang te kry … onwettige staking deur steenkoolvragmotorbestuurders,” het hy op Twitter gesê.